Fieresa

No est pro nudda si mi so pesadu
cun s’ischina deretta che ispidu,
ma est ca su dovere hapo cumpridu
e mi so de martiriu ferradu.

Cantu felices passende hapo idu
cun bestires de rasu seberadu
e deo superbu e mal’ affortunadu
dae rustigos pannos fi’estidu.

E sempre cun fieresa e cun ardore
so andadu in sa vida indipendente
a passu lestru e s’ischina eretta.

No nd’hapo invidiadu ’e signore,
mai hapo servidu unu potente
pro cussu sa cussenzia hapo netta.